Latvijas Republikas Ministru kabinets

Latvijas Republikas Ministru kabinets ir Latvijas valsts valdība jeb valsts augstākā izpildvara. Tā sastāvu un darbību nosaka Latvijas Republikas Satversme un Ministru kabineta iekārtas likums. Ministru kabinetu sastāda persona, kurai to uztic darīt Valsts prezidents.

Kā pilntiesīgu kabineta locekli Ministru prezidents var kabinetā aicināt vienu Ministru prezidenta biedru un vienu vai vairākus ministrus īpašiem uzdevumiem. Ministru prezidenta biedra un īpašu uzdevumu ministru kompetenci nosaka Ministru
kabinets. Ministru prezidents var iecelt amatā valsts ministru. Ministru prezidents papildus saviem tiešajiem pienākumiem var uzņemties arī vienas ministrijas pastāvīgu vadību.

Ministru kabinets savus pienākumus sāk pildīt pēc tam, kad to ir atbalstījusi Saeima uzticības balsojumā. Atsevišķiem ministriem un valsts ministriem, kurus Ministru prezidents amatos ieceļ vēlāk, nepieciešams īpašs Saeimas lēmums par uzticību.

Ja Saeima izsaka neuzticību Ministru prezidentam, tad ir jāatkāpjas visam Ministru kabinetam. Ja neuzticība izteikta atsevišķam ministram, tad šim ministram jāatkāpjas un viņa vietā Ministru prezidentam jāaicina cita persona. Neuzticību visam Ministru kabinetam kopumā Saeima izsaka, pieņemot attiecīgu lēmumu vai noraidot Ministru kabineta sagatavoto un Saeimā iesniegto gadskārtējo valsts budžeta projektu.

Par Ministru kabineta atkāpšanos Ministru prezidents paziņo Valsts prezidentam un Saeimas priekšsēdētājam, kam tuvākajā sēdē par to jāinformē Saeima.

Ministru prezidents vai atsevišķi ministri un valsts ministri, kuri atkāpušies bez Saeimas neuzticības izteikšanas vai kuriem ir izteikta neuzticība, turpina pildīt amata pienākumus, izņemot gadījumus, kad Saeima lēmusi citādi un iecēlusi personas, kurām uzdota šo amatu pagaidu pildīšana, līdz tos uzņemas šī amata pēcnācēji.

Ja Ministru prezidents prasa, lai ministrs vai valsts ministrs atkāpjas, valsts ministram ir jāatkāpjas no amata arī tad, ja Saeima viņam nav izteikusi neuzticību. Ja no amata atkāpjas viens vai vairāki ministri, Ministru prezidents uz laiku var pats uzņemties viņu pienākumus vai uzdot tos pildīt citiem ministriem. Ministru prezidents atkāpušos ministru vietā uzaicina citas personas. Uzaicinātās personas sāk pildīt ministra amatu tikai tad, kad ir saņemta Saeimas uzticība.

 Sastāvs 
Ministru kabinets sastāv no Ministru prezidenta un šādiem viņa aicinātiem ministriem:
 aizsardzības ministra,
 ārlietu ministra,
 ekonomikas ministra,
 finanšu ministra,
 iekšlietu ministra,
 izglītības un zinātnes ministra,
 klimata un enerģētikas ministra,
 kultūras ministra,
 labklājības ministra,
 satiksmes ministra,
 tieslietu ministra,
 veselības ministra,
 viedās administrācijas un reģionālās attīstības ministra,
 zemkopības ministra.

 Pašreizējais Ministru kabineta sastāvs 

AmatsMinistrsLaika posms Partija Ministru prezidente Evika Siliņa  — pašlaik Jaunā Vienotība Aizsardzības ministrs Andris Sprūds  — pašlaik Progresīvie Ārlietu ministre Baiba Braže  — pašlaik Jaunā Vienotība Ekonomikas ministrs Viktors Valainis  — pašlaik Zaļo un zemnieku savienība Finanšu ministrs Arvils Ašeradens  — pašlaik Jaunā Vienotība Iekšlietu ministrs Rihards Kozlovskis  — pašlaik Jaunā Vienotība Izglītības un zinātnes ministre Dace Melbārde  — pašlaik Jaunā Vienotība Klimata un enerģētikas ministrs Kaspars Melnis  — pašlaik Zaļo un zemnieku savienība Kultūras ministre Agnese Lāce  — pašlaik Progresīvie Labklājības ministrs Reinis Uzulnieks  — pašlaik Zaļo un zemnieku savienība Satiksmes ministrs Atis Švinka  — pašlaik Progresīvie Tieslietu ministre Inese Lībiņa-Egnere  — pašlaik Jaunā Vienotība Veselības ministrs Hosams Abu Meri  — pašlaik Jaunā Vienotība Viedās administrācijas un reģionālās attīstības ministrs Raimonds Čudars  — pašlaik Jaunā Vienotība Zemkopības ministrs Armands Krauze  — pašlaik Zaļo un zemnieku savienība

 Atsauces 

 Ārējās saites 
 Latvijas Republikas Ministru kabineta oficiālā mājas lapa

*
Kategorija:Konstitucionālās tiesības

he:פוליטיקה של לטביה#ממשלת לטביה